Наш мосцік
*Рыгор Ігнаценка*

У нашай вёсцы, адразу за дамамі праз рачулку перакінуты драўляны мосцік. I мы, і жыхары з процілеглага берага ўвесь час карыстаемся ім. 3 цягам часу некаторыя дошкі ў мастку падгнілі і праваліліся. Удзень па ім можна яшчэ прайсці так-сяк, а ўвечары і ўначы — небяспечна.

Я ўзяў аполкі[[1]](#footnote-1), скрыню з інструментам, падышоў да мосціка і стаў забіваць дзіры. Неўзабаве каля мяне спыніўся хлопчык год васьмі і спытаў:

— Што вы робіце?

— Мосцік рамантую, — адказваю.

— А навошта?

— Як гэта навошта? Вось будзе ісці старэнькі дзядуля або слабая бабуля — і пакалечыцца тут. Хіба ж гэта добра?

— Вой! — захваляваўся хлопчык. — Дык па ім жа і мае мама з татам ходзяць.

— Тым болей, а ты пытаеш — навошта.

Тут хлопчык ахвотна пачаў дапамагаць мне. Аполак трымае, калі я пілую. Малаток ці цвік падасць. I справа ў нас пайшла весялей.

— Як жа цябе зваць, памочнік? — пытаюся.

— Дзіма.

— Ну вось, Дзіма, адрамантуем з табой мосцік, можа, хтосьці і падзякуе нам за гэта.

Калі заладзілі апошнюю дзіру, хлопчык сказаў:

— Давайце цяпер гэты мосцік будзем называць нашым.

— Што ж, няхай будзе нашым, — спадабалася мне прапанова.

Скончыўшы справу, я ўзяў скрыню з інструментам і накіраваўся дадому. А Дзіма пайшоў далей сваёй дарогай.

Сустрэліся мы з маім памочнікам толькі восенню. Хлопчык падказаў:

— Зноў наш мосцік трэба рамантаваць.

— Трэба, Дзіма, — адказваю. — Але вось бяда: апошнім часам у мяне так пагоршыўся зрок, што я не бачу добра цвіка, каб забіць яго ў дошку.

— Дык я адзін зраблю, — запэўніў Дзіма.

I зрабіў. Ён шчыльна залажыў дзіру круглымі паленцамі і прымацаваў іх цвікамі да лаг-бярвенняў. Зноў мосцік стаў прыгожым і бяспечным.

— Малайчына! — пахваліў я хлопчыка. — Ты адрамантаваў мосцік адзін, без мяне. I цяпер называй яго сваім.

— Не, — запярэчыў Дзіма, — няхай будзе па-ранейшаму нашым.

— Ну што ж, нашым дык нашым, — пагадзіўся я. — Галоўнае, добрая справа зроблена.

1. *Апо́лак* — крайняя дошка пры падоўжнай распілцы бервяна (выпуклая з аднаго боку). [↑](#footnote-ref-1)